L'Eliana convoca un curs d'eines i habilitats per a la cerca d'ocupació
28 de març de 2018

La Regidoria de Polítiques d'Ocupació i Desenvolupament Local de l'Ajuntament de l'Eliana ha convocat, per als mesos d'abril i maig, un curs formatiu titulat “Eines i habilitats per a l'ocupació”, dirigides a aquelles persones que desitgen adquirir o ampliar coneixements sobre tècniques eficaces de cerca d'ocupació. En el programa es treballaran aspectes com el coneixement personal, la confiança, els hàbits efectius, les eines per a millorar la comunicació, la intel·ligència emocional, l'afrontament d'entrevistes de treball, l'elaboració eficaç de currículum vitae i els perfils professionals en les xarxes socials.

Les sessions tindran lloc en el Centre de Formació de Persones Adultes, els dimecres i divendres de 9:30 a 12:30, amb una durada total de 36 hores. Concretament seran els dies 11, 13, 18, 20, 25 i 27 del mes d'abril i 2, 4, 9, 11, 16 i 18 del mes de maig. El curs té una capacitat de 20 places i les persones interessades ja poden inscriure's gratuïtament de manera telemàtica en l'adreça http://www.leliana.es/va/content/sollicitud-online-accions-formatives.

Amb aquesta acció, promoguda i finançada íntegrament per la Regidoria d'Ocupació a través de la seua Agència d'Ocupació i Desenvolupament Local (AODL), l'Ajuntament de l'Eliana pretén dotar a les persones en situació d’atur dels coneixements, les estratègies i les eines necessàries per a trobar un lloc de treball.